
RAPORT DE SPECIALITATE

privind acordarea Titlului de Cetăţean de Onoare al Municipiului Timişoara 
doamnei Alexandra Guțu



Având în vedere Referatul de aprobare al proiectului de hotărâre cu nr. TMI2023 – 003486 din 13.07.2023 al Primarului Municipiului Timișoara și Proiectul de hotărâre privind acordarea Titlului de Cetăţean de Onoare al Municipiului Timişoara doamnei Alexandra Guțu, 

Având ȋn vedere scrisoarea de susținere a propunerii de acordare a titlului de cetățean de onoare al Municipiului Timișoara doamnei Alexandra Guțu, ȋnaintată domnului primar Dominic Fritz de către Filarmonia Banatul Timișoara, prin persoana domnului manager Ovisiu Florian Andriș, nr. MTM2023-011285 din 07.07.2023;
În conformitate cu Regulamentul pentru acordarea Titlului de „Cetăţean de Onoare al Municipiului Timişoara”, aprobat prin HCL nr.138 din data de 18.10.2016;
Având în vedere prevederile 129 alin.(13) din OG. 57/2019 - privind Codul administrativ; 
În temeiul art. 139 din din OG. 57/2019 - privind Codul administrativ;

Facem următoarele precizări:


Doamna Alexandra Guțu este una din marile personalități ale muzicii culte din România. A reprezentat Timișoara și România ȋn mai toată lumea. Născută la Timișoara, și-a primit educație ȋn orașul natal, la București, Paris si Salzburg.  Activitatea concertistică a purtat-o, de la primul concert ca solistă de la Timișoara, ȋn 1958, spre marile săli ale Europei, Americii sau Chinei, prin Argentina, Malaezia, Cuba, Brazilia, Tailanda ș.a.  Excelența sa ȋn domeniul artei muzicale interpretative a fost recunoscută, de 38 de ani,  prin premii și distincții obținute la concursuri de specialitate ȋn Italia, Rusia, Cehoslovacia, Ungaria, invitații de a juriza unele dintre cele mai prestigioase concursuri internaționale, ȋn nenumărate articole de presă culturală și critica de specialitate (din România, Germania, Italia, SUA). CV-ul atașat prezentei documentații oferă repere de performanță mai mult decât relevante ȋn acest sens.
Cariera sa, ȋncununată de succes și apreciere internațională, a recomandat-o ca maestru al unor cursuri de “masterclass” ȋn România și străinătate. Putem, de asemenea, aminti că a fost invitată de trei ori să facă parte din juriul prestigiosului concurs Internațional “George Enescu”, precum și la concursul internațional Markneukirchen din Germania, alături de nume de primă mărime ale violoncelului la nivel mondial.
De peste 30 de ani, Alexandra Guțu face parte din Orchestra Națională a Italiei, iar activitatea sa concertistică rămâne marcată de o consistență rar ȋntâlnită.
Pentru iubitorii muzicii culte din orașul nostru, numele Alexandrei Guțu evocă tradiția școlii de muzică timișorene, o ȋnalta etică de muncă și un prestigiu neechivoc.

Având în vedere prevederile legale expuse în prezentul raport, apreciem că proiectul de hotărâre privind conferirea Titlului de Cetăţean de Onoare al Municipiului Timişoara doamnei Alexandra Guțu îndeplineşte condiţiile pentru a fi supus dezbaterii şi aprobării plenului Consiliului Local.

